ବିକାଶ ପଥରେ ଆତଙ୍କବାଦ କଣ୍ଟା
ଓସାକା,୨୯ା୬ (ପି.ଟି./ଆଇଏଏନ୍ଏସ୍): ସମଗ୍ର ମାନବ ଜାତି ପାଇଁ ସବୁଠୁ ବଡ଼ ବିପଦ ହେଉଛି ଆତଙ୍କବାଦ। ଏହି ବିପତ୍ତି କେବଳ ନିରୀହମାନଙ୍କ ଜୀବନ ନେଉଛି ତାହା ନୁହେଁ, ବରଂ ଅର୍ଥନୈତିକ ବିକାଶ ଓ ସ୍ଥିରତାକୁ ବହୁଳ ଭାବେ ପ୍ରଭାବିତ କରୁଛି। ତେଣୁ ଏହାକୁ ଦୃଢ଼ହସ୍ତରେ ଦମନ କରିବା ପାଇଁ ସମସ୍ତ ପ୍ରକାର ମାଧ୍ୟମ ଆପଣାଇବା ଜରୁରୀ ବୋଲି ଶୁକ୍ରବାର ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଆହ୍ବାନ ଦେଇଛନ୍ତି।  
ଓସାକା ସହରରେ ଶୁକ୍ରବାର ଜି-୨୦ ରାଷ୍ଟ୍ର ସମୂହର ଦୁଇଦିନିଆ ସମ୍ମିଳନୀ ଆରମ୍ଭ ହୋଇଛି। ଏହି ପରିପ୍ରେକ୍ଷୀରେ ବ୍ରାଜିଲ, ରୁଷିଆ, ଭାରତ, ଚାଇନା ଓ ଦକ୍ଷିଣ ଆଫ୍ରିକା (ବ୍ରିକ୍ସ) ନେତାମାନେ ଯୋଗଦେଇ ଆତଙ୍କବାଦ ସମେତ ବିଭିନ୍ନ ଗୁରୁତ୍ୱପୂର୍ଣ୍ଣ ପ୍ରସଙ୍ଗ ଉପରେ ଆଲୋଚନା କରିଛନ୍ତି। ପ୍ରଧାନମନ୍ତ୍ରୀ ମୋଦି ବ୍ରିକ୍ସ ରାଷ୍ଟ୍ରନେତାମାନଙ୍କୁ ସମ୍ବୋଧିତ କରି କହିଛନ୍ତି, ଆତଙ୍କବାଦ ସାରା ବିଶ୍ୱ ପାଇଁ ସର୍ବବୃହତ ଚ୍ୟାଲେଞ୍ଜ ଭାବେ ଛିଡ଼ା ହୋଇଛି। ଏଥିଯୋଗୁ ବିକାଶ ଓ ନିରାପତ୍ତା ବିପନ୍ନ ହେବାରେ ଲାଗିଛି। ତେଣୁ ଆତଙ୍କବାଦ ବିରୋଧରେ ମିଳିତ ଲଢ଼େଇ କରିବା ସହ ବିଶ୍ୱ ବାଣିଜ୍ୟ ସଙ୍ଗଠନ (ଡବ୍ଲ୍ୟୁଟିଓ)କୁ ସୁଦୃଢ଼ କରିବା ଓ ଶକ୍ତି ନିରାପତ୍ତା ଉପରେ ଗୁରୁତ୍ୱ ଦିଆଯିବା ଜରୁରୀ ହୋଇପଡ଼ିଛି ବୋଲି ମୋଦି ମତବ୍ୟକ୍ତ କରିଛନ୍ତି। ଅନୁରୂପ ଭାବେ ବ୍ରିକ୍ସ ନେତାମାନେ ଆତଙ୍କବାଦ ବିରୋଧରେ ଲଢ଼େଇକୁ ଜୋର୍ଦାର କରିବା ପାଇଁ ସହମତି ପ୍ରକାଶ କରି ଆତଙ୍କବାଦୀ କାର୍ଯ୍ୟକଳାପ ପାଇଁ ଇଣ୍ଟରନେଟ୍ର ବ୍ୟବହାର ରୋକିବା ଉପରେ ମଧ୍ୟ ଗୁରୁତ୍ୱାରୋପ କରିଛନ୍ତି।  
ଶେଷରେ ବ୍ରିକ୍ସ ରାଷ୍ଟ୍ର ସମୂହ ପକ୍ଷରୁ ଏକ ମିଳିତ ବିବୃତି ଜାରି କରାଯାଇଛି। ରାଷ୍ଟ୍ରଗୁଡ଼ିକ ନିଜ ଭୂଖଣ୍ଡରେ ଆତଙ୍କବାଦୀଙ୍କ ନେଟ୍ଓ୍ବର୍କକୁ ପାଣ୍ଠି ଯୋଗାଣ ଏବଂ ବେଆଇନ ଉତ୍ସରୁ ଅର୍ଥର ସ୍ରୋତକୁ ସମ୍ପୂର୍ଣ୍ଣ ଭାବେ ବନ୍ଦ କରିବା ପାଇଁ ଏକମତ ହୋଇଥିବା ଏଥିରେ ଉଲ୍ଲେଖ କରାଯାଇଛି। ଆତଙ୍କବାଦର ମୂଳୋତ୍ପାଟନ ପାଇଁ ମିଳିତ ଓ ବିସ୍ତୃତ କାର୍ଯ୍ୟସୂଚୀ ପ୍ରସ୍ତୁତ କରି ଫାଇନାନ୍ସିଆଲ ଆକ୍ସନ ଟାସ୍କ ଫୋର୍ସ (ଏଫ୍ଏଟିଏଫ୍) ଏବଂ ଓ୍ବାଲର୍ଡ କଷ୍ଟମ୍ସ ଅର୍ଗାନାଇଜେଶନ୍ ଭଳି ଅନ୍ତର୍ଜାତୀୟ ସଂସ୍ଥାଗୁଡ଼ିକର ବହୁପାକ୍ଷିକ ବ୍ୟବସ୍ଥା ଜରିଆରେ ଉଦ୍ୟମ ଜାରି ରଖିବା ପାଇଁ ବ୍ରିକ୍ସ ନେତାମାନେ ଜୋର୍ ଦେଇଛନ୍ତି। ପ୍ରଧାନମନ୍ତ୍ରୀ ମୋଦି ଓ ଚାଇନା ରାଷ୍ଟ୍ରପତି ଜି ଜିନ୍ପିଙ୍ଗ୍ଙ୍କ ସମେତ ୫ ନେତା କୌଣସି ରାଷ୍ଟ୍ରର ନାମ ନ ନେଇ ଆତଙ୍କବାଦୀ ନେଟ୍ଓ୍ବର୍କକୁ ସବୁ ଦେଶ ନିଜ ଭୂଖଣ୍ଡରୁ ହଟାଇବା ଆବଶ୍ୟକ ବୋଲି ଦୋହରାଇଛନ୍ତି।  
ରୁଷିଆ-ଭାରତ-ଚାଇନା (ଆର୍ଆଇସି) ମଞ୍ଚରେ ମୋଦି କହିଥିଲେ, ଆତଙ୍କବାଦ ସାରା ବିଶ୍ୱ ପାଇଁ ଆହ୍ବାନ ସୃଷ୍ଟି କରିଛି। ଅନ୍ତର୍ଜାତୀୟ ସମୁଦାୟ ମିଳିତ ଭାବେ ଏହାର ମୁକାବିଲା କରିବା ଉଚିତ। ଆତଙ୍କବାଦ ବିରୋଧରେ କିପରି ଲଢ଼େଇ କରାଯିବ ସେନେଇ ଭାରତ ଅନ୍ତର୍ଜାତୀୟ ସମ୍ମିଳନୀର ଆୟୋଜନ କରୁଛି। ଚାଇନା ଓ ରୁଷିଆ ଏହି ପଦକ୍ଷେପକୁ ସମର୍ଥନ କରିବେ ବୋଲି ଆଶା। ଏହି ଅବସରରେ ବହୁପାକ୍ଷିକ ଚ୍ୟାଲେଞ୍ଜଗୁଡ଼ିକର ମୁକାବିଲା ପାଇଁ ପନ୍ଥା ବାହାର କରିବାକୁ ୩ ନେତାଙ୍କ ମଧ୍ୟରେ ସହମତି ପ୍ରକାଶ ପାଇଥିବା ଭାରତର ବହିର୍ବ୍ୟାପାର ସଚିବ ବିଜୟ ଗୋଖଲେ ଖବରଦାତାମାନଙ୍କୁ ସୂଚନା ଦେଇଛନ୍ତି।